Broj: 711-I-1059-P-138/20-02-19

Zagreb, 19. lipnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Tatijane Vučetić i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev Hrvoja Pintarića, višeg suradnika za građenje cesta u Upravi za ceste Osječko-baranjske županije,** na 89. sjednici, održanoj 19. lipnja 2020.g., daje sljedeće

**OČITOVANJE**

**Istovremeno obnašanje dužnosti ravnatelja Opće županijske bolnice te volontersko obnašanje dužnosti zastupnika u Hrvatskom saboru, odnosno zamjenika gradonačelnika nije protivno odredbama članka 12., 13. i 14. ZSSI-a.**

Obrazloženje

Zahtjev za očitovanjem podnio je Hrvoje Pintarić, viši suradnik za građenje cesta u Upravi za ceste Osječko-baranjske županije, te je u knjigama ulazne pošte zahtjev zaprimljen pod poslovnim brojem: 711-U-1972-P-138/20-01-4 dana 28. svibnja 2020. g., povodom kojeg se vodi predmet broj P-138/20.

U zahtjevu za očitvanjem podnositelj postavlja slijedeća pitanja; Je li obavljanje dužnosti ravnatelja Opće županijske bolnice kojoj je osnivač županija i obavljanje dužnosti saborskog zastupnika nespojiva dužnost? Je li obavljanje dužnosti zamjenika gradonačelnika i obavljanje dužnosti saborskog zastupnika nespojiva dužnost? Postoji li zapreka da istovremeno obavlja dužnost ravnatelja Opće županijske bolnice u kojoj ostvaruje radni odnos i dužnost saborskog zastupnika kao i zamjenika gradonačelnika koje dužnosti bi obnašao volonterski?

Temeljem članka 30. stavka 1. podstavka 2. ZSSI-a u nadležnosti Povjerenstva je donošenje Pravilnika, kojim se uređuje način rada i odlučivanje Povjerenstva, donošenje odluka, davanje mišljenja, propisivanje obrazaca i ustrojavanje registra radi primjene pojedinih odredaba ovog Zakona.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, dok je člankom 3. stavkom 1. podstavkom 39. ZSSI-a propisano da su gradonačelnici, općinski načelnici i njihovi zamjenici također dužnosnici u smislu ZSSI-a. Stoga, su osobe koje obnašaju navedene dužnosti dužne postupati sukladno odredbama ZSSI-a.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 13. stavkom 1. ZSSI propisano je da dužnosnici za vrijeme obnašanja javne dužnosti na koju su izabrani, odnosno imenovani, ne smiju obnašati drugu javnu dužnost, osim ako je zakonom drugačije propisano. Stavkom 2. istog članka propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Istim stavkom propisano je da za članstvo u upravnim vijećima ustanova dužnosnik nema pravo na naknadu, osim prava na naknadu putnih i drugih opravdanih troškova.

Ograničenje istovremenog obavljanja funkcije člana upravnog vijeća ustanova iz članka 14. stavka 1. i 2. ZSSI-a, kao i ostalih nedopuštenih upravljačkih funkcija, na temelju članka 20. stavka 3. ZSSI-a obvezuje dužnosnike od dana stupanja na dužnost za vrijeme obnašanja dužnosti te daljnjih dvanaest mjeseci od dana prestanka obnašanja dužnosti.

Zakonom o izborima zastupnika u Hrvatski sabor („Narodne novine“, broj 116/99., 109/00., 53/03., 69/03., 167/03., 44/06., 19/07., 20/09., 145/10., 24/11., 93/11., 120/11., 19/15., 104/15. i 98/19.) propisano je da je obnašanje dužnosti zastupnika u Hrvatskom saboru javna dužnost. Člankom 9. istog Zakona propisano je koje su sve javne dužnosti nespojive s obnašanjem dužnosti zastupnika u Hrvatskom saboru.

Zakonom o lokalnim izborima („Narodne novine“, broj 144/12., 121/16., 98/19. i 42/20.) propisano je da je obnašanje dužnosti zamjenika gradonačelnika javna dužnost, a člankom 89. istog zakona propisane su dužnosti nespojive s obnašanjem dužnosti općinskog načelnika, gradonačelnika, župana i njihovih zamjenika.

Obnašanje dužnosti ravnatelja Opće županijske bolnice, sukladno zakonodavstvu Republike Hrvatske, ne predstavlja javnu dužnost.

Slijedom navedenog, podnositelj zahtjeva u smislu članka 13. ZSSI-a može istovremeno obnašati dužnost zastupnika u Hrvatskom saboru i zamjenika gradonačelnika, osim zamjenika gradonačelnika Grada Zagreba, budući da je zakonom ( Zakonom o izboru zastupnika u Hrvatski sabor i Zakonom o lokalnim izborima) propisano da navedeno nisu nespojive dužnosti.

Isto tako, a ukoliko obnaša dužnosti zastupnika u Hrvatskom saboru i zamjenika gradonačelnika podnositelj zahtjeva može istodobno, kao redovno zanimanje, obnašati dužnost ravnatelja Opće županijske bolnice te time neće izvršiti povredu članka 12 ZSSI-a budući da obnašanje funkcije ravnatelja bolnice ne predstavlja drugu javnoj dužnosti.

Podnositelj zahtjeva može, ukoliko volonterski obnaša dužnost zastupnika u Hrvatskom saboru i zamjenika gradonačelnika istovremeno profesionalno obavljati poslove, odnosno obnašati dužnost ravnatelja Opće županijske bolnice budući da se zabrana istovremenog obnašanja javnih dužnosti i obavljanja drugog redovitog i stalnog zanimanja radi stjecanja prihoda iz članka 13. stavka 2. ZSSI-a odnosi samo na dužnosnike koji profesionalno obnašaju javnu dužnost.

Nadalje, istovremenim obnašanjem dužnosti zastupnika u Hrvatskom saboru i zamjenika gradonačelnika te obavljanjem poslova ravnatelja Opće županijske bolnice podnositelj zahtjeva ne postupa protivno niti članku 14. ZSSI-a budući da poslovi ravnatelja bolnice ne predstavljau poslove upravljanja u smislu ZSSI-a, već se radi o obnašanju izvršne funkcije u predmetnoj ustanovi.

Povjerenstvo pritom ističe kako je predmetno očitovanje dano isključivo u smislu tumačenja odredbi ZSSI-ja te se podnositelja zahtjeva upućuje da se, za sva pitanja vezana uz tumačenje nespojivih dužnosti i poslova u smislu Zakona o izborima zastupnika u Hrvatski sabor („Narodne novine“, broj 116/99., 109/00., 53/03., 69/03., 167/03., 44/06., 19/07., 20/09., 145/10., 24/11., 93/11., 120/11., 19/15., 104/15. i 98/19.) i Zakona o lokalnim izborima („Narodne novine“, broj 144/12., 121/16., 98/19. i 42/20.), sukladno Zakonu o ustrojstvu i djelokrugu ministarstava i drugih središnjih tijela državne uprave („Narodne novine“, broj 93/16., 104/16., 116/18., 127/19. i 44/17.) obrati Ministarstvu uprave kao nadležnom tijelu.

Napominje se i kako su odredbama Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12., 102/14.) propisana prava i obveze zastupnika u Hrvatskom saboru. Tako je člankom 3. toga Zakona propisano da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, pravo na plaću, odnosno razliku plaće ako je plaća koju zastupnik ostvaruje po drugoj osnovi manja. Člankom 4. istog Zakona propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a ukoliko ne ostvaruje plaću na temelju obnašanja zastupničke dužnosti, ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja. Za tumačenje navedenih odredbi upućuje se podnositelj da se upitom obrati službama Hrvatskog sabora.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositelj, putem dostavljene e-mail adrese
2. Objava na internetskoj stranici Povjerenstva
3. Pismohrana